En 45-årig nordjyde er dømt for voldtægt og mishandling af sine fire tidligere kærester.

En nordjysk mand har i ti år mishandlet og voldtaget fire kvinder, som han har haft forhold med. Vestre Landsret i Aalborg har onsdag formiddag kendt ham skyldig i det store hele, ligesom byretten i Hjørring gjorde i december sidste år. Det første overfald ligger tilbage i 2004, hvor den 45-årige gentagne gange bankede og voldtog sin daværende kæreste. Siden gik det ud over yderligere tre kvinder, han var kærester med og nabo til over de næste ti år. Igen voldtog og mishandlede han dem med sprøjter, syre og pisk. Det fremgår det af anklageskriftet. I 53 punkter beskriver anklageskriftet den lange række af forbrydelser, han har begået på de fire kvinder. I en erklæring har psykiatere slået fast, at den 45-årige har en personlighedsforstyrrelse. Anklagemyndigheden kræver, at han igen dømmes til indespærring på ubestemt tid, men selve afgørelsen ventes først senere i løbet af onsdag.